**Lentajmo brez sovražnega govora!**

V času Festivala Lent Maribor postane svet v malem, ki živi in utripa s pisano množico jezikov, kultur, ustvarjalnih pristopov, glasbenih in umetniških žanrov. **Festival Lent je praznik multikulturnosti, različnosti in vključevanja,** zato vse od svojih začetkov pred tremi desetletji ne le vzpodbuja, temveč **tudi aktivno oblikuje in razvija kulturo sprejemanja in medkulturnega sodelovanja.** Mariborčani in obiskovalci Festivala Lent z vsega sveta tako gradijo pot k **odprti družbi, strpnosti in medkulturnem sobivanju**.

Ker želimo tudi na Festivalu Lent spodbujati, gojiti in vzgajati komunikacijo brez žaljivk, groženj, poniževanj in pozivov k nestrpnosti in sovraštvu do drugačnih ali drugače mislečih, ga priključujemo k pobudi za boj proti sovražnemu govoru, **projektu Parole ostili** **(Recimo ne sovražnemu govoru),**

v katerem smo se skupaj z nekdanjim, sedanjim in prihodnjim Evropskimi prestolnicami kulture s podpisom Manifesta za nesovražno komunikacijo zavezali, da si bomo v svojem delovanju vseskozi prizadevali za premišljeno rabo besed, izgovorjenih ali zapisanih, v realnem ali virtualnem svetu, v poslovnih ali osebnih komunikacijah, v vsakdanjem in javnem življenju, v kulturi, znanosti in politiki.

Besede imajo moč, s katero lahko bodisi gradijo ali rušijo. Lentarji želimo graditi! Dobre in spoštljive medsebojne odnose, prijazno, strpno, odprto družbo.

Pridružite se nam!

**Lentajmo brez sovražnega govora!**